អង្គភាព​ព័ត៌មាន​អនឡាញ​​ក្នុង​ស្រុក​មួយ​ទទួល​បាន​អាជ្ញាបណ្ណ​ឡើង​វិញ ក្រោយ​អន្តរាគមន៍​របស់​រដ្ឋ​មន្ត្រី​ព័ត៌មាន​ 
លោក ទូច យុទ្ធា ដែល​ជា​អតីត​អ្នក​យក​ព័ត៌មាន​របស់​វិទ្យុ​អាស៊ីសេរី បាន​និយាយ​​ថា ការ​ទទួល​បាន​អាជ្ញាបណ្ណ​ឡើង​វិញ​នេះ​នឹង​ជួយ​ឱ្យ​អង្គភាព​លោក​ចូលរួម​ចំណែក​ក្នុង​ការ​ផ្សព្វផ្សាយ​ព័ត៌មាន​ដែល​អាច​ជឿ​ទុក​ចិត្ត​បាន​ពី​បញ្ហា​ផ្សេងៗ​នៅ​ក្នុង​សង្គម។ 
ភ្នំពេញ — ក្រសួងព័ត៌មានសម្រេចបន្តអាជ្ញាបណ្ណអាជីវកម្មដល់ចាងហ្វាងគេហទំព័រព័ត៌មានកម្ពុជាថ្ងៃនេះ (Cambodia Today) ក្រោយពីលោកបានដាក់សំណើជាផ្លូវការទៅកាន់ក្រសួងព័ត៌មាន និងទាក់ទងជាមួយរដ្ឋមន្រ្តីលោក ខៀវ កាញារីទ្ធ។ នេះបើតាមការបញ្ជាក់របស់ចាងហ្វាងគេហទំព័រព័ត៌មានក្នុងស្រុកមួយនេះ។ ចាងហ្វាងគេហទំព័រកម្ពុជាថ្ងៃនេះ លោក ទូច យុទ្ធា បានប្រាប់វីអូអេកាលពីថ្ងៃព្រហស្បតិ៍ថា រដ្ឋមន្រ្តីក្រសួងព័ត៌មានលោកខៀវ កាញារីទ្ធ យល់ស្របតាមសារឆ្លើយឆ្លងក្នុងប្រព័ន្ធទំនាក់ទំនងសង្គម ចំពោះការបន្តអាជ្ញាបណ្ណដល់អង្គភាពព័ត៌មានរបស់លោកកាលពីថ្ងៃទី១៩ ខែឧសភា បន្ទាប់ពីស្ថាប័នរបស់លោកបានដាក់សំណើបែបបទសុំអាជ្ញាបណ្ណទៅកាន់ក្រសួងព័ត៌មាន។ លោក ទូច យុទ្ធា ដែលជាអតីតអ្នកយកព័ត៌មានរបស់វិទ្យុអាស៊ីសេរី បាននិយាយថា ការទទួលបានអាជ្ញាបណ្ណឡើងវិញនេះនឹងជួយឱ្យអង្គភាពលោកចូលរួមចំណែកក្នុងការផ្សព្វផ្សាយព័ត៌មានដែលអាចជឿទុកចិត្តបានពីបញ្ហាផ្សេងៗនៅក្នុងសង្គម។ លោកបានថ្លែងថា៖ «ខ្ញុំស្វាគមន៍នឹងការសម្រេចចិត្តដ៏ត្រឹមត្រូវរបស់ឯកឧត្តមរដ្ឋមន្រ្តីក្រសួងព័ត៌មានក្នុងការសម្រេចអនុញ្ញាតបន្តសុពលភាពអាជ្ញាបណ្ណគេហទំព័រកម្ពុជាថ្ងៃនេះរបស់ខ្ញុំឱ្យដំណើរការឡើងវិញជាធម្មតា ដើម្បីបម្រើដូចជាផ្តល់ព័ត៌មានពិត ឥតលម្អៀង ជូនទៅដល់ថ្នាក់ដឹកនាំដើម្បីសម្រេចចិត្ត និងថ្នាក់ដឹកនាំស្ថាប័នពាក់ព័ន្ធក្រសួង មន្ទីរ ទាក់ទិននឹងបញ្ហាមិនប្រក្រតី ដែលកើតមាននៅតាមបណ្តារាជធានី ខេត្ត ទាំង ២៥ ទូទាំងប្រទេសកម្ពុជា»។ ដំណាលគ្នានេះដែរ លោកក៏បានស្នើឱ្យក្រសួងព័ត៌មានពិចារណាផ្តល់អាជ្ញាបណ្ណសាជាថ្មីដល់អង្គភាពសារព័ត៌មានចំនួនពីរទៀតរួមមាន អង្គភាពសារព័ត៌មាន Bayongtimes () និងអង្គភាពសារព័ត៌មាន KCTV ដែលក្រសួងព័ត៌មានសម្រេចមិនបន្តអាជ្ញាបណ្ណកាលពីពេលមុនមកនោះ។ គួរបញ្ជាក់ថា កាលពីខែមីនា អង្គភាពសារព័ត៌មានចំនួន ៣ ត្រូវបានក្រសួងព័ត៌មានសម្រេចមិនបន្តអាជ្ញាបណ្ណអាជីវកម្មនោះ រួមមាន អង្គភាពសារព័ត៌មាន Bayongtimes អង្គភាពសារព័ត៌មានកម្ពុជាថ្ងៃនេះ () និងអង្គភាពសារព័ត៌មាន KCTV។ នេះបើតាមលិខិតរបស់រដ្ឋលេខាធិការក្រសួងព័ត៌មានលោក សុខ ប្រសិទ្ធ។ បើតាមការបញ្ជាក់លោក ទូច យុទ្ធា ចាងហ្វាងគេហទំព័រកម្ពុជាថ្ងៃនេះ លិខិតរបស់លោក សុខ ប្រសិទ្ធ កើតមានឡើង ក្រោយពេលអង្គភាពព័ត៌មានរបស់លោកចេញផ្សាយព័ត៌មានមួយ កាលពីដើមខែកុម្ភៈ ឆ្នាំ២០២២ ពាក់ព័ន្ធនឹងភាពមិនប្រក្រតីនៃការដេញថ្លៃផ្គត់ផ្គង់សម្ភារៈការិយាល័យនៅក្រសួងការងារ និងបណ្តុះបណ្តាលវិជ្ជាជីវៈ ដែលមន្ត្រីរាជការក្រសួងនេះ ត្រូវបានសង្ស័យថា បានធ្វើឱ្យខាតបង់ថវិកាជាតិរាប់លានដុល្លារក្នុងមួយឆ្នាំៗ។ វីអេអូបានទាក់ទងសុំការអធិប្បាយពីអ្នកនាំពាក្យក្រសួងព័ត៌មានលោក មាស សុភ័ណ្ឌ នៅថ្ងៃសុក្រនេះ តែមន្ត្រីនាំពាក្យរូបនោះ បានបង្វែរសំណួរទៅកាន់អគ្គនាយកនៃអគ្គនាយកដ្ឋានព័ត៌មាននិងសោតទស្សន៍ និងជាអ្នកនាំពាក្យក្រសួងព័ត៌មានលោក ផុស សុវណ្ណ។ វីអូអេក៏មិនទាន់អាចទាក់ទងលោកផុស សុវណ្ណបានដែរ ដោយសារទូរសព្ទលោករោទិ៍តែគ្មានអ្នកទទួល។ នាយកប្រតិបត្តិសម្ព័ន្ធអ្នកសារព័ត៌មានកម្ពុជា (CamboJa) លោក ណុប វី ចាត់ទុកការផ្តល់អាជ្ញាបណ្ណដល់អង្គភាពសារព័ត៌មានកម្ពុជាថ្ងៃនេះជា «សញ្ញាល្អ» មួយ ដែលឆ្លុះបញ្ចាំងថា សំណូមពររបស់អង្គការនិងស្ថាប័នគាំពារសេរីភាពសារព័ត៌មានធ្វើឡើងអំឡុងពេលទិវាសេរីភាពសារព័ត៌មានកន្លងទៅនេះគឺ មានប្រសិទ្ធភាព។ លោកបានថ្លែងថា៖ «អ៊ីចឹងការផ្តល់អាជ្ញាបណ្ណមួយដែលក្រសួងបានធ្វើឡើងនេះគឺជា សញ្ញាមួយល្អ ដែលបង្ហាញឱ្យឃើញថា យើងអាចទទួលយកយោបល់ ឬមួយក៏ស្វែងយល់នូវអ្វីដែលជាបញ្ហាពិតប្រាកដ ដែលកំពុងកើតមានឡើង»។ ស្របពេលដូចគ្នានេះ លោក ណុប វី បានស្នើឱ្យរដ្ឋាភិបាលផ្តល់អាជ្ញាបណ្ណដល់អង្គភាពព័ត៌មានយ៉ាងហោចណាស់៧ ទៀត កាលពីឆ្នាំ ២០២១ គួបផ្សំនឹងអង្គភាពសារព័ត៌មានចំនួន២ នាឆ្នាំនេះ ដែលក្រសួងព័ត៌មានសម្រេចមិនបានផ្តល់ ឬបន្តអាជ្ញាបណ្ណ។ អ្នកជំនាញផ្នែកសេរីភាពសារព័ត៌មានខាងលើក៏បានលើកឡើងថា លោកចង់ឃើញមានការផ្តល់តម្លៃនិងអំណាចគ្រប់គ្រាន់ដល់អាជ្ញាបណ្ណសារព័ត៌មាន និងអំពាវនាវកុំឱ្យមានការប្រើប្រាស់រូបភាពដាក់សម្ពាធដូចជា ការគំរាមដកអាជ្ញាបណ្ណពីរដ្ឋអំណាចជាដើមមកលើអង្គភាពសារព័ត៌មាន ចំពោះការត្រឹមតែអនុវត្តតាមវិជ្ជាជីវៈរបស់ពួកគេ។ ប្រទេសកម្ពុជាស្ថិតនៅក្នុងចំណាត់ថា្នក់ទី១៤៤ ក្នុងចំណោម១៨០ប្រទេសនៃសន្ទស្សន៍សេរីភាពសារព័ត៌មានសាកលឆ្នាំ២០២១។ នេះបើតាមការវាយតម្លៃរបស់អង្គការអ្នកកាសែតគ្មានព្រំដែន () ដែលមានមូលដ្ឋាននៅទីក្រុងប៉ារីស ប្រទេសបារំាង។ ប៉ុន្តែសម្រាប់ឆ្នាំ២០២២នេះ អង្គការនេះឱ្យដឹងថា កម្ពុជាទទួលបានចំណាត់ថ្នាក់ទី១៤២ក្នុងចំណោម១៨០ប្រទេស។ នេះមានន័យថា សេរីភាពសារព័ត៌មាននៅក្នុងប្រទេសតំបន់អាស៊ីអាគ្នេយ៍មួយនេះ មានប្រសើរឡើងវិញតិចតួចក្នុងឆ្នាំ២០២២នេះ៕